Еныкьԥҳа ақыҭаҿы еиҿкаау алагер азы: ақалақь хәыҷқәа срыцәшәон, аха зегьы еиԥшызаап
19:36 09.07.2022 (ирҿыцуп: 21:40 09.07.2022)
Ахәыҷтәы лагер "Сыԥсшьарамшқәа санду лҿы" еиҭахацыркуп Џьырхәа ақыҭан. Иаабахьоу алагерқәа излареиԥшыми иара, насгьы сынтәатәи актәи агәыԥ шаҟаҩы еиднакылои, абри атәы арадио Sputnik иазеиҭалҳәеит аиҿкааҩ Гәында Еныкьԥҳа.
Џьырхәа ақыҭан еиҿкаау алагер уахык 2000 мааҭ иаԥсоуп, иара аус аулоит нанҳәа 25-нӡа ҳәа адырра ҟалҵеит Еныкьԥҳа аиҿцәажәараҿы.
"Раԥхьа исымаз агәыԥ аасҭа иаҳа сашьцылеит. Иаҳа сшәаӡом уажәшьҭа, избанзар раԥхьа исцәыуадаҩын. Ахәыҷқәа сааӡоит ашкол аҿы, аха урҭ қыҭауаауп. Ақалақь хәыҷқәа срыцәшәон. Сышԥарызнеири, ирҭаххари ҳәа схәыцуан. Аха ахәыҷы дхәыҷуп, зегьы еиԥшызаап. Убри снарбеит аԥышәа. Еиҳа сҭышәантәаланы сыҟоуп, иаҳа сгәы ҭынчуп, иҟасҵо сақәшәо сыҟоуп сынтәа", - лҳәеит Еныкьԥҳа.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.